ออมสินจับมือไปรษณีย์ขยายสาขาตู้เอทีเอ็ม
ธนาคารออมสินขยายสาขาบุกรากหญ้าเต็มสูบ จับมือไปรษณีย์เพิ่มสาขาทางอ้อม 1,200 แห่ง ขยายตู้เอทีเอ็มเป็น 7 พันตู้ภายใน 3 ปี
30 ก.ย. 2553

ธนาคารออมสินขยายสาขาบุกรากหญ้าเต็มสูบ จับมือไปรษณีย์เพิ่มสาขาทางอ้อม 1,200 แห่ง ขยายตู้เอทีเอ็มเป็น 7 พันตู้ภายใน 3 ปี
นายเลอศักดิ์ จุลเทศ ผู้อำนวยการธนาคารออมสิน กล่าวว่า ธนาคารได้ลงนามความร่วมมือกับบริษัทไปรษณีย์ไทย เพื่อพัฒนาธุรกิจและช่องทางการบริการให้รวด ครอบคลุมครบวงจร เนื่องจากบริษัทไปรษณีย์เป็นบริการที่เข้าถึงตัวบุคคลได้อย่างรวดเร็วและมีความแม่นยำ โดยความร่วมมือจะประกอบ 5 ด้าน ได้ แก่ 1 การให้บริการด้านการเงิน 2.การบริการขนส่ง 3.การตัดตั้งเครื่องเอทีเอ็ม เครื่องฝากเงิน ที่ไปรษณีย์ 4.การให้บริการสินเชื่อของธนาคาร และ 5 การจัดทำตราไปรษณีย์ที่ระลึก
ทั้งนี้จะเริ่มให้บริการทางการเงินเป็นอันดับแรก คือการชำระเงินกู้ของธนาคารออมสินได้ที่ไปรษณีย์ทั้ง 1,200 แห่ง ทั่วประเทศ และเมื่อรวมกับสาขาธนาคารออมสินที่มีอยู่ 800 สาขา ทำให้ธนาคารมีจุดบริการทางการเงิน 2,000 แห่ง ทั่วประเทศ
สำหรับในอนาคตจะสามารถบริการด้านเงินฝากถอนเงินที่ไปรษณีย์ เนื่องจากมีการติืดตั้งถอนเงินเอทีเอ็ม และเครื่องฝากเงิน ไว้ที่สาขาไปรษณีย์ รวมถึงสามารถฝากเงินที่ไปรษณีย์ผ่านธนาณัติออนไลน์ได้อีกช่องทางหนึ่ง
นายเลอศักดิ์ กล่าวว่า ปัจจุบันธนาคารออมสินมีตู้เอทีเอ็มจำนวน 2,200 ตู้ และจะติำดเพิ่มภายในปีนี้ให้ได้เป็น 3,000 ตู้ และ ในปี 2554 และ 2555 จะติดเพิ่มอีกปีละ 1,500 ตู้ เพื่อให้ได้ตามเป้าหมายของธนาคารที่ต้องการติดเอทีเอ็มทั่วประเทศจำนวน 7,000 ตู้ และในจำนวนนี้จะติดตั้งในสาขาไปรษณีย์ที่มีความเหมาะสมประมาณ 10%
ขณะที่การขยายสาขาของธนาคารออมสินในปี 2554 จะขยายอีก 84 สาขา เพื่อให้การบริการครอบคลุมถึุงประชาชนในระดับล่างให้มากที่สุด
อย่างไรก็ตาม นายเลอศักดิ์ กล่าวว่า การร่วมมือกับบริษัทไปรษณีย์ครั้งนี้ยังไม่ครอบคุมไปถึงการจัดตั้งธนาคารไปรษณีย์ตามนโยบายของรัฐบาล เนื่องจากยังไม่มีความชัดเจน แต่ทางธนาคารพร้อมที่จะให้ความช่วยเหลือ
ด้านนายออมสิน ชีวะพฤกษ์ กรรมการผู้จัดการใหญ่ บริษัทไปรษณีย์ไทย กล่าวว่า บริษัทมีสาขา 1,200 แห่ง บุรุษไปรษณีย์อีก 1 หมื่นคน ซึ่งรัฐบาลเห็นว่าเป็นจุดแข็งในการตั้งธนาคารไปรษณีย์ แต่การจัดตั้งอยู่ระหว่างการศึกษาความเสี่ยง เพราะบริษัทไม่มีความชำนาญ แต่ทางธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และ ธนาคารอาคารสงเคราะห์ (ธอส.) พร้อมให้ความช่วยเหลือ